REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/141-19

7. jun 2019. godine

B e o g r a d

Z A P I S N I K

43. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 6. JUNA 2019. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Žarko Bogatinović, Milija Miletić, Aleksandra Jevtić, Radovan Jančić, Mladen Lukić, Arpad Fremond, Marjana Maraš, Nada Lazić, Milorad Mirčić, prof. dr Miladin Ševarlić kao i Boban Birmančević (zamenik Tijane Davidovac).

Sednici nisu prisustvovali članovi Odbora: Tijana Davidovac, Miroslav Aleksić, Goran Ješić i Branislav Mihajlović.

Sednici je prisustvovao i narodni poslanik Ljubinko Rakonjac.

Sednici su prisustvovali predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Emina Milakara, direktorka Uprave za veterinu, Zoran Ivanović, Uprava za veterinu, Nataša Milić, direktorka Republičke direkcije za vode, Nenad Dolovac, direktor Direkcije za nacionalne referentne laboratorije; Zvonko Kocić, JVP Srbijavode; Aleksandar Nikolić, JVP Vode Vojvodine.

Pre utvrđivanja dnevnog reda, njegovu dopunu predložio je prof. dr Miladin Ševarlić sa tačkama: 1. Organizacija dva Javna slušanja u NSRS za višegodišnje ekološke i privredne probleme sa dalekosežnim posledicama: Uništavanje vodotoka izgradnjom mini hidrocentrala; Masovno uništavanje pčela u Srbiji; 2. Zabrana proizvodnje, uvoza i korišćenja svih sredstava za hemijsku zaštitu biljaka na bazi Glifosata; 3. Pokretanje postupka donošenja Zakona o izmeni i dopuni Zakona o sredstvima za zaštitu bilja (odredbe člana 23. st. 8-11 i člana 25, koji su izuzeti iz primene do 1. januara 2022. godine, a odnose se na periodične preglede uređaja za primenu sredstava za zaštitu bilja).

Odbor većinom glasova (2 za, 1 protiv, 10 nije glasalo) nije prihvatio ovaj predlog za dopunu dnevnog reda.

Odbor je većinom glasova (13 za, 1 uzdržan) usvojio sledeći

D n e v n i r e d

1. Razmatranje aktuelne situacije u vezi sa poplavom koja je zahvatila Srbiju;
2. Izvoz proizvoda životinjskog porekla iz Srbije.

Prva tačka dnevnog reda - Razmatranje aktuelne situacije u vezi sa poplavom koja je zahvatila Srbiju;

Zvonimir Kocić iz JVP Srbijavode rekao je da je sistem za zaštitu od poplava na delu centralne Srbije južno od Save i Dunava, u nadležnosti ovog preduzeća, kao i bujični vodotokovi. On je istakao da je preduzeće bilo spremno za reakciju i sprovođenje odbrane od poplava. Reagovalo se na osnovu informacija i upozorenja RHMZ-a i prvih najava na mogućnost pojave poplavnih talasa još u aprilu ove godine. On je ocenio da je glavni uzrok plavljenja velika količina padavina u kratkom periodu koje su fenomen od koga nema odbrane, a ne sistem zaštite koji je u potpunosti bio spreman. Takođe, detaljno je informisao o aktivnostima preduzeća pre samog poplavnog talasa, kao i sa 99 kritičnih poplavnih područja u Srbiji i 18 najkritičnijih mesta, kao što su Krupanj i Obrenovac. Posebno treba istaći da od 2014. godine imamo ozbiljna ulaganja u sanaciju i rekonstrukciju zaštitnih sistema.   
 Podatke o padavinama i samoj šteti od poplave predstavio je Velimir Stanojević, državni sekretar koji je rekao da je samo u prvom poplavnom talasu od 3, juna palo između 80 i 120 litara kiše po metru kvadratnom za nekoliko sati, neke lokalne samouprave su uvele vanrednu situaciju na svojim teritorijama, a šteta je prijavljena u Novom Pazaru, Tutinu, Kniću, Arilju, Kraljevu, Lučanima, Požegi, Ivanjici, Čačku, Koceljevi, Krupnju i Sremskoj Mitrovici. Ministarstvo za sada ima preliminarne podatke koje su o šteti na poljoprivrednim kulturama i površinama dostavile lokalne samouprave, a površine poplavljenog poljoprivrednog zemljišta iznose i po nekoliko stotina hektara za svaku opštinu. Takođe, on je rekao da je šteta zabeležena i na infrastrukturnim objektima, na atarskim i nekategorisanim putevima, ali i na putevima prvog i drugog reda. Po njegovim rečima, za prethodnih pet godina je realizovano 500 projekata i uloženo 100 miliona evra u programe zaštite od poplava, ne računajući aktivnosti JVP Srbijavode i JVP Vode Vojvodine. Takođe, državni sekretar se osvrnuo i na zaštitu od grada i funkcionisanje protivgradnih stanica ove godine. Izneo je podatak da je u zadnja tri dana ispaljeno oko 300 raketa i da su štete od grada minimalne.

Aleksandar Nikolić iz JVP Vode Vojvodine upoznao je članove Odbora sa stanjem na području Vojvodine, iznevši podatke o količinama padavina i istakavši da su najviše bili pogođeni centralni Banat, Srem i južni deo Bačke.

Nataša Milić iz Republičke direkcije za vode je rekla da je posle poplava 2014. godine Vlada zajedno sa Ministarstvom, javnim vodoprivrednim preduzećima i Kancelarijom za upravljanje javnim ulaganjima preduzela niz aktivnosti i mera i izvršila veliki procenat radova na unapređenju postojećih sistema za odbranu od poplava i vraćanje u prvobitno stanje objekata za odbranu od poplava. Po njenim rečima, suočavamo se sa velikom količinom padavina u jako kratkom vremenu a stepen zaštite svih objekata se preispituje na čitavoj teritoriji Srbije. Takođe, tek od ove godine smo na osnovu odobrenih sredstava iz budžeta uspeli da JVP Srbijavode obezbedimo dovoljan iznos sredstava za redovno održavanje. Godinama unazad taj procenat se kretao maksimalno do 30%.

Marijan Rističević je istakao da je potrebno uložiti više sredstava za odbranu od poplava. Lokalne samouprave treba da uklone sve objekte koji su u koritu reka. Potrebno je da se reše i imovinsko pravni odnosi po pitanju proglašenja javnog interesa i ekspropijacije.

U diskusiji su učestvovali narodni poslanici: Marijan Rističević, Milija Miletić, Veroljub Matić, Milorad Mirčić, Boban Birmančević, Nada Lazić, prof. dr Miladin Ševarlić i Ljubinko Rakonjac.

Nakon rasprave o tački dnevnog reda, Odbor je većinim glasova (9 za, 3 nije glasalo) doneo sledeći

Z a k lj u č a k

Odbor preporučuje Vladi Republike Srbije, lokalnim samoupravama, nadležnim organima i javnim državnim preduzećima da posvete maksimalnu pažnju otklanjanju posledica poplava i nadoknadi štete. Odbor preporučuje da se preduzmu sve preventivne mere da bi se ukoliko je to moguće predupredile posledice od mogućih budućih elementarnih nepogoda.

Druga tačka dnevnog reda – Izvoz proizvoda životinjskog porekla iz Srbije.

U uvodnim napomenama, Marijan Rističević naveo je da je upoznat sa izveštajem Federalne službe za veterinarski i fitosanitarni nadzor Ruske Federacije, koji se odnosi na izvoz mesa i na nepravilnosti zbog kojih je zabranjen izvoz na 60 dana iz klaničnih kapaciteta u Srbiji. Kontrola je bila preventivnog karaktera od strane nadležnih organa Ruske federacije, uočeni su nedostaci u šest objekata, a u četiri objekta je zabranjen izvoz na 60 dana od 4. juna. Izvoz za Rusku Federaciju nije značajan zbog visokih transportnih troškova tako da i ekonomska šteta nije velika.

Emina Milakara iz Uprave za veterinu je rekla da je od 15. do 19. aprila 2019. godine inspekcija iz Ruske Federacije izvršila inspekciju isključivo u preduzećima koja proizvode svinjsko meso i koja su na listi objekata za izvoz u Rusku Federaciju. Pored tih objekata kontrolu su vršili i na tri farme koje snabdevaju subjekte u poslovanju hranom koji izvoze na rusko tržište i kontrolu laboratorija ( Institut za higijenu i tehnologiju mesa i Naučni institut za veterinarstvo Novi Sad ). Imamo rok od dva meseca da pripremimo odgovor i pošaljemo preko naše ambasade. Zamerke nisu sistemskog karaktera već je problem u planovima samokontrola kompanija.

Odbor je upoznat da je Srbija na 87. Generalnoj skupštini u Parizu dobila status zanemarljivog rizika na bolest ludih krava, što je prvi put posle 2006. godine kada smo dobili status zanemarljivog rizika na slinavku i šapu.

Nenad Dolovac iz Direkcije za nacionalne referentne laboratorije je govorio o saradnji sa Ruskom Federacijom zbog zabrane izvoza koštičavog voća od jeseni zbog prisustva fitopatogene gljive monilija. Tokom proleća je uzorkovano više plodova koštičavog voća i analize su pokazale da trenutno kod nas nije prisutna ova bolest. Zatim je upućeno pismo i obaveštenje Ruskoj Federaciji da na našoj teritoriji nema prisutnosti pomenute fitopatogene gljive i od 27. maja je odobren izvoz ove vrste voća za Rusku Federaciju. Takođe, upozorio je da je neophodno da proizvođači pravilno koriste pesticide, posebno da paze na momenat poslednjeg tretmana pred berbu. Po njegovim rečima izvoz teče neometano i pojačane su analize na fitopatogenu gljivu monilija na celoj teritoriji izvoznog područja Republike Srbije.

U diskusiji su učestvovali narodni poslanici: Marijan Rističević, Veroljub Matić, Milija Miletić i prof. dr Miladin Ševarlić.

Nakon rasprave o tački dnevnog reda, Odbor je jednoglasno doneo sledeći

Z a k lj u č a k

Odbor preporučuje da se posveti puna pažnja bezbednosti hrane i ispita odgovornost nadležnih službi i subjekata u vezi sa nedostacima u objektima sa liste izvoznika za Carinsku uniju ( Rusija, Belorusija, Kazahstan).

Odbor preporučuje da Vlada i nadležno ministarstvo pogleda zaključak Agencije za borbu protiv korupcije po pitanju direktora Veterinarskog specijalističkog instituta „Niš“.

Pošto drugih pitanja i predloga nije bilo, sednica je zaključena u 14,50 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević